**Keltasauramo** (*Anthemis tinctoria*, syn. *Cota tinctoria*) tai **värisauramo** on monivuotinen, kirkkaan keltakukkainen asterikasvi. Se kasvaa 20–80 cm korkeaksi, ja sen varsi on pysty ja jäykkä. Lehtilavat ovat kapealiuskaisia. Sen päälevinneisyysalue ulottuu Euroopan länsiosista Venäjän länsiosiin. Lisäksi sitä tavataan harvinaisemmin muualla Euroopassa sekä Lähi-idässä ja Keski-Aasiassa. Keltasauramoa viljellään monivuotisena koristekasvina eli perennana, ja sitä on käytetty myös värjäykseen.

Ulkonäkö ja koko
----------------

Keltasauramon kukinto.
Keltasauramo kasvaa 20–80 cm korkeaksi ja on tavallisesti haaraton tai niukkahaarainen. Varsi on pysty, jäykkä ja varsinkin latvasta lyhytkarvainen. Lehdet ovat varressa kierteisesti. Lehtilapa on kapealiuskainen, tavallisesti säännöllisen kampamaisesti kaksi kertaa pariliuskainen. Lapa on karvainen ja alapuoleltaan väriltään harmahtava. Isohkot, pitkäperäiset kukintomykeröt ovat yksittäin haarojen kärjissä. Mykeröpohjus on kekomainen ja suomuinen. Kirkkaankeltaisten laitakukkien kieli on 5–20 mm leveä. Keltaiset kehräkukat ovat kaksineuvoisia ja torvimaisia. Pohjussuomut ovat kapeansuikeita. Suomessa keltasauramo kukkii kesä-syyskuussa. Kukan ikääntyessä kukinto nousee keskeltä korkeammaksi. Litteä pähkylä on kulmikas ja harjuinen, ja sen kärjessä on pappusrengas.

Levinneisyys
------------

Keltasauramon päälevinneisyysalue ulottuu Länsi-Ranskasta itään aina Pohjois-Turkkiin, Kaukasukselle, Länsi-Venäjälle ja Fennoskandian keskiosiin. Satunnaisemmin lajia tavataan Britteinsaarilla, Pyreneiden niemimaalla, Islannissa, Fennoskandian pohjoisosissa, Keski-Venäjällä, Keski-Aasiassa, Etelä-Turkissa ja Lähi-idässä. Lajia tavataan satunnaisena tulokkaana myös Pohjois-Amerikassa, lähinnä mantereen itäosissa ja Isojenjärvien alueella.

Keltasauramo on Suomessa Vaasan korkeudelle saakka vakiintunut muinaistulokas, pohjoisempana satunnaisempi uustulokas aina Lappia myöten. Suomeen laji on laajemmin levinnyt 1800-luvulla heinänsiemenen mukana.

Elinympäristö
-------------

Keltasauramoita kasvaa luonnossa niityillä, kedoilla, ahoilla, pientareilla ja kallioilla. Se viihtyy myös ihmisasutuksen läheisyydessä heinäpelloilla, tienvarsinurmilla, joutomailla, ratapihoilla ja satamissa. Laji on Suomessa sekä Skandinavian maissa harvinaistunut.

Käyttö
------

Keltasauramon tieteellinen lajinnimi *tinctoria* ja muun muassa ruotsinkielinen nimi "färgkulla" viittaavat lajin vanhaan käyttötarkoitukseen villan värjäämisessä keltaiseksi. Lajinimi *tinctoria* tulee latinan sanoista ’tingere’ (’värjätä’), ’tinctus’ (’värillinen’). Tuoreista tai kuivatuista lehdistä sekä kukista saadaan erilaisia keltaisen sävyjä.

Nykyään keltasauramo on tavallinen puutarhoissa viljelty koristekasvi.

Lähteet
-------

* *Retkeilykasvio*. Toim. Hämet-Ahti, Leena & Suominen, Juha & Ulvinen, Tauno & Uotila, Pertti. Luonnontieteellinen keskusmuseo, Kasvimuseo, Helsinki 1998.
* *Ålands flora*. Toim. Hæggström, Carl-Adam & Hæggström, Eeva. Toinen laajennettu painos. Espoo 2010.

### Viitteet

1. ↑  Retkeilykasvio 1998, s. 422–423.
2. 1 2 3  Arne Anderberg: Den virtuella floran: Färggulla (myös levinneisyyskartat) Naturhistoriska riksmuseet. Viitattu 3.7.2013. (ruotsiksi)
3. 1 2 3  Retkeilykasvio 1998, s. 423.
4. ↑  Hyötykasviyhdistys: Keltasauramo[vanhentunut linkki] Viitattu 3.7.2013.
5. 1 2  Ålands flora 2010, s. 369.
6. ↑  Suomen Niittysiemen Oy: Luonnon värikasveja (Arkistoitu – Internet Archive) Viitattu 3.7.2013.

Aiheesta muualla
----------------

* Kasviatlas 2018: Keltasauramon (*Cota tinctoria*) levinneisyys Suomessa
* Luontoportti: Keltasauramo (*Anthemis tinctoria*)
* Pohjolan kasvien pauloissa: *Cota tinctoria* - keltasauramo
* United States Department of Agriculture (USDA): Anthemis tinctoria (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Cota tinctoria | 
* Wikidata: Q15551906
* Wikispecies: Cota tinctoria
* APDB: 137206
* APNI: 246524
* BioLib: 41260
* Calflora: 11547
* CoL: YWZP
* EPPO: ANTTI
* EUNIS: 153659
* FNA: 250066437
* FoAO2: Cota tinctoria
* GBIF: 5390618
* GRIN: 462955
* iNaturalist: 76456
* IPA: 17234
* IPNI: 198407-1
* IRMNG: 10689804
* ITIS: 511483
* MichiganFlora: 302
* NCBI: 99028
* Open Tree of Life: 1049246
* PFI: 5593
* Plant List: gcc-33458
* POWO: urn:lsid:ipni.org:names:198407-1
* Tropicos: 2728728
* VASCAN: 3019
* WisFlora: 12935
* WFO: wfo-0000076814
* WoRMS: 1090871

 |
|  |
| Anthemis tinctoria | 
* Wikidata: Q925164
* APDB: 135850
* APNI: 94235
* APSA: 286-185-1
* CoL: 67BK3
* EUNIS: 152787
* FoAO2: Anthemis tinctoria
* FoIO: ANTTIN
* GBIF: 3102756
* GRIN: 316554
* iNaturalist: 158425
* IPNI: 177655-1
* IRMNG: 10909886
* ISC: 112298
* ITIS: 36333
* MoBotPF: 277138
* NatureServe: 2.136296
* NBN: NBNSYS0000004447
* NZOR: 873c0b84-7a75-4482-bfb5-90bb52775616
* NZPCN: 4217
* PalDat: Anthemis\_tinctoria
* PLANTS: ANTI
* POWO: urn:lsid:ipni.org:names:177655-1
* Tropicos: 2700076
* VASCAN: 11031
* WoI: 838
* WFO: wfo-0000032695
* WoRMS: 1208304

 |

 |